[{"text_idx": "#000000", "text": "Eckart Loewe, volontulo helpanta instruadon en montregiono de C\u0302inio (I)"}, {"text_idx": "#000001", "text": "En la okuloj de la vilag\u0302anoj li estas strangulo, kiu ne mang\u0302as viandon, nek drinkas, nek uzas lernolibrojn dum la instruado, kaj ec\u0302 ne postulas pagon. En la okuloj de la geknaboj li estas ilia plej bona amiko, instruisto kaj kunludanto, kiu povas kune kun ili grimpi sur arbon kaj sin ruli sur la tero. S\u0302ajnas al multaj homoj, ke li estas bonkorulo, kiu venis al C\u0302inio de tre malproksima lando por helpi la instruadon en izolita montregiono, kaj ec\u0302 ilia idolo li nun estas. Li mem opinias, ke li estas ordinara kiel aliaj homoj kaj li nur faris tion, kion li s\u0302atas fari."}, {"text_idx": "#000002", "text": "Lia nomo estas Eckart Loewe, volontulo el Germanio, kiu senpage instruas en la montregiono de Guangxi, C\u0302inio, por pli ol 10 jaroj."}, {"text_idx": "#000003", "text": "En la montvilag\u0302o aperis fremdlandano"}, {"text_idx": "#000004", "text": "En julio de 2001 fremdlandano kun la blondaj haroj kaj la bluaj okuloj montris sin en la vilag\u0302o Linguangtun en la gubernio Donglan de la Guangxi-a G\u0302u\u0306ang-nacia Au\u0306tonoma Regiono en sudokcidenta C\u0302inio. Tie li luis domon kun la monata luprezo de 10 juanoj kaj komencis instrui al geknaboj, kiuj ne povis viziti lernejon. Tiam en la vilag\u0302o ne estis telefono, nek au\u0306tovojo, kaj plej multe da lokanoj parolis nur dialekton de g\u0302u\u0306ang-nacio. S\u0302ajnis al la vilag\u0302anoj, ke tiu fremdlandano estas tre stranga. C\u0302ar anstatau\u0306 vivi en sia lando li venis al la c\u0302ina vilag\u0302o por fari senpagan instruadon. Kelkajn tagojn post lia alveno la vilag\u0302anoj sciis, ke la strangulo nomig\u0302as Eckart Loewe, germano, kaj ke li ne mang\u0302as viandon, nek drinkas, nek fumas, nek vetas."}, {"text_idx": "#000005", "text": "Estis nekredeble por la vilag\u0302anoj, ke iu fremdlandano memvole alvenus en la montvilag\u0302on por senpage doni lecionojn al lokaj geknaboj. Nur tre malmultaj c\u0302inoj volontas labori c\u0302i tie kiel instruistoj ec\u0302 salajrate. Kaj tamen tiu c\u0302i fremdlandano ne postulas pagon por sia laboro. Kion li povos fari c\u0302i tie?"}, {"text_idx": "#000006", "text": "Informig\u0302inte, ke Eckart Loewe senpage donos lecionojn, dekkelkaj geknaboj sin anoncis por lerni de li. Inter ili escepte de unu knabo, kiu iam lernis en la elementa lernejo por unu jaro, aliaj neniam vizitis lernejon. Antau\u0306 leciono, Eckart Loewe konigis al la gepatroj de la geknaboj, ke lia celo estas klerigi la geknabojn kaj ne estas por funkciigi lernejon; la geknaboj ne povos ricevi diplomon post la finlernado kaj li ne postulos lernokotizon. Komence la vilag\u0302anoj ne aprobis la instruan manieron de Eckart Loewe, c\u0302ar dum la instruado li ne uzis lernolibrojn kaj, anstatau\u0306 stari sur la podio li sidis kune kun geknaboj. Ili opiniis, ke tio ne estas kutima instrumaniero en la normala lernejo."}, {"text_idx": "#000007", "text": "La alveno de Eckart Loewe s\u0302ang\u0302is la ideojn de la lernantoj kaj ankau\u0306 la tutan vilag\u0302on. Por havigi al la vilag\u0302o cementitan vojon la vilag\u0302anoj intencis peti pere de Eckart Loewe kapitalon al la gubernia registaro. Anstatau\u0306 tio Eckart Loewe gvidis lernantojn mem konstrui la vojon. Li postulis ilin mem fari desegnaj\u0302ojn, modelojn kaj eksperimentojn por la konstruado. Komence la lernantoj opiniis, ke tio estas nur ludo, sed ne lernado kaj iliaj projektoj estos neuzeblaj. Poste, ili iom post iom konsciis, ke la celo estas realigebla per ilia propra penado. Ili mem kalkulis, ekzemple, kiom da cemento kaj sablo oni bezonas por konstrui la vojon kaj kiom da cemento kaj sablo c\u0302iu lernanto devas porti. Post la finpretigo de la projekto ankau\u0306 la vilag\u0302anoj partoprenis en la konstrua laboro. Post nelonge la cementa vojo kun larg\u0302eco de c\u0302irkau\u0306 unu metro kaj longeco de c\u0302irkau\u0306 300 metroj estis finkonstruita. De tiam la vilag\u0302anoj ne plu bezonis iri sur la kota vojo en pluvaj tagoj."}, {"text_idx": "#000008", "text": "En la okuloj de la vilag\u0302anoj Eckart Loewe estas germana strangulo sed samtempe bonkorulo. Li venis al C\u0302inio por helpi c\u0302inan edukadon. C\u0302iuj, c\u0302u maljunuloj au\u0306 infanoj, en la vilag\u0302o nomas lin \"instruisto Loewe\". Multaj homoj opinias, ke Eckart Loewe disvastigas kvalito-orientitan edukadon en malgranda vilag\u0302o de C\u0302inio. Pri tio li diris: \"Mi ne scias, kio estas kvalito-orientita edukado. Mi scias nur, ke oni devas eduki geknabojn ke ili povu trovi sian talenton kaj trovi ankau\u0306, kio estas bezonata de la c\u0302irkau\u0306aj\u0302o kaj kio estas bezonata de ili mem, kaj instrui al ili mem pripensi kaj solvi problemojn.\""}, {"text_idx": "#000009", "text": "Li nur volas fari aferon, kiun li s\u0302atas"}, {"text_idx": "#000011", "text": "En la jaro 2012 Eckart Loewe unuafoje akceptis intervjuon de la C\u0302ina Centra Televida Stacio. Tiam li malkas\u0302is al la raportisto: \"Mia amiko diris al mi, ke la eksa prezidento de Sud-Afriko Nelson Mandela foje diris (proksimume): 'Se vi kas\u0302us vin kaj ne konigus al aliaj homoj kiel vi faras vian s\u0302atatan laboron, aliaj opinius, ke ion tian ili tute ne povus fari. Se vi konigus al ili tion kion vi faras, ili povus kompreni, ke c\u0302iu homo povas fari aferon tau\u0306gan por si mem kaj s\u0302atata de si mem.' Mi estis impresita de liaj vortoj kaj pro tio decidis akcepti la intervjuon.\""}, {"text_idx": "#000012", "text": "Poste la raportisto sciigis al Eckart Loewe, ke multaj c\u0302inoj estis emociitaj de lia rakonto post prezentig\u0302o de la televida programo. Pri tio Eckart Loewe respondis: \"Mi timas emocii aliajn homojn. En la jaro 2006, kiam mi au\u0306dis, ke mi estis rekomendita kiel kandidato por tiu-jara premio por \"personoj, kiuj emocias C\u0302inion\", mi ege maltrankvilig\u0302is kaj tuj sendis mesag\u0302on al la jug\u0302-komitato kun la peto, ke g\u0302i ne elektu min c\u0302ar mi ne deziras emocii C\u0302inion, kaj mi povas esti nur emociita de C\u0302inio.\""}, {"text_idx": "#000013", "text": "Kiam aliaj lau\u0306dis lin, li c\u0302iam sentis g\u0302enatecon kaj diris: \"La homo, kiun ili lau\u0306dis, ne estas Eckart Loewe, kaj ne rilatas al mi.\""}, {"text_idx": "#000014", "text": "Redaktoroj: Liu Sigong kaj Niu Xueqin"}]